Evrópuleikurinn er tækifæri til að rífa sig upp „ Við tökum leikinn gegn Honka á morgun mjög alvarlega . Þetta er kærkomið tækifæri til þess að rífa sig upp , því með góðum leik þá fáum við sjálfstraust . Staða okkar í keppninni er ekki góð en við munum gefa allt í leikinn og ef til vill gefa nokkrum strákum tækifæri til að sýna hvað í þeim býr . Við munum því tefla fram eitthvað breyttu liði í leiknum " , segir Arnar Gunnlaugsson annar þjálfari ÍA á heimasíðu KFÍA . Þar kemur einnig fram að Þórður Guðjónsson og Guðjón Heiðar Sveinsson eigi við smávægileg meiðsli að stríða og verði ekki með gegn Honka . Þeir ættu þó að verða tilbúnir í deildarleikinn gegn Fram um miðja næstu viku . Einnig er reiknað með að danski markvörðurinn Esben Madsen verði þá búinn að ná sér eftir fingurbrotið sem hann hlaut í leiknum í Finnlandi . Fyrri leikur ÍA og Honka sem fram fór í Helsinki fyrir tæpum hálfum mánuði endaði með 3 : 0 sigri finnska liðsins .